DEĊIŻJONI TAL-KUMMISSJONI
tad-19 ta’ Novembru 2007
dwar ir-rikonoxximent tal-proċeduri ta’ ċerifikazzjoni skond l-Artikolu 9 tar-Regolament (KE) Nru 761/2001 tal-Parlament Ewropew u tal-Kunsill tad-19 ta’ Marzu 2001 li jippermetti l-parteċipazzjoni volontarja ta’ organizzazzjonijiet fl-iskema Komunitarja għall-immaniġġjar ta’ l-ambjent u verifika (EMAS) u li tħassar d-Deċiżjoni 97/264/KE
(notifikata taħt id-dokument numru C(2007) 5291)
(Test b’relevanza għaż-ŻEE)
(2007/747/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 761/2001 tal-Parlament Ewropew u tal-Kunsill tad-19 ta’ Marzu 2001 li jippermetti l-parteċipazzjoni volontarja ta’ organizzazzjonijiet fl-iskema Komunitarja għall-immaniġġjar ta’ l-ambjent u verifika (EMAS) (1), u b’mod partikolari l-Artikolu 9 tiegħu,
Billi:
(1)
Il-Kummissjoni identifikat l-istandards internazzjonali riveduti u l-ħtiġijiet ta’ l-akkreditazzjoni Ewropej għall-korpi taċ-ċertifikazzjoni li jissodisfaw il-ħtiġijiet ta’ l-Artikolu 9 tar-Regolament (KE) Nru 761/2001 u li għalhekk għandhom jiġu rikonoxxuti mill-Kummissjoni.
(2)
L-istandards u l-ħtiġijiet ta’ l-akkreditazzjoni rikonoxxuti mid-Deċiżjoni tal-Kummissjoni 97/264/KE tas-16 ta’ April 1997 dwar ir-rikonoxximent tal-proċeduri taċ-ċertifikazzjoni skond l-Artikolu 12 tar-Regolament tal-Kunsill (KEE) Nru 1836/93, li jippermetti l-parteċipazzjoni volontarja minn kumpaniji fis-settur industrijali fi skema Komunitarja għall-immaniġġjar ta’ l-ambjent u verifika (2) m’għadhomx jintużaw u d-Deċiżjoni 97/264/KE għandha b’hekk titħassar.
(3)
Il-miżuri pprovduti f’din id-Deċiżjoni huma skond l-opinjoni tal-Kumitat stabbilit skond l-Artikolu 14 tar-Regolament (KE) Nru 761/2001,
ADOTTAT DIN ID-DEĊIŻJONI:
Artikolu 1
Għall-għanijiet ta’ l-Artikolu 9 tar-Regolament (KE) Nru 761/2001, il-Kummissjoni tirrikonoxxi l-istandards u l-ħtiġijiet ta’ l-akkreditazzjoni li ġejjin għall-korpi taċ-ċertifikazzjoni:
(1)
Fil-leġiżlazzjoni Awstrijaka: il-Liġi ta’ l-Immaniġġjar ta’ l-Ambjent (UMG BGBl.I Nr.96/2001) fil-verżjoni rilevanti li tapplika għall-organizzazzjonijiet tal-verifika ambjentali u l-verifikaturi ambjentali individwali;
(2)
Fil-leġiżlazzjoni Ġermaniża: il-linji gwida sabiex jiġu akkreditati l-korpi taċ-ċertifikazzjoni għas-sistemi għall-immaniġġjar ta’ l-ambjent (EMS) u l-proċeduri rigward iċ-ċertifikazzjoni għall-EMS - maħruġa f’Settembru ta’ l-1996 mill-Ministeri Federali Ġermaniżi għall-Ambjent, il-Konservazzjoni tan-Natura u s-Sikurezza Nukleari u għall-Istudji ta’ l-Ekonomija u approvati mill-Kumitat tal-Verifika Ambjentali skond l-Artikolu 21 ta’ l-Att Ġermaniż dwar l-EMAS (Umweltauditgesetz);
(3)
Il-ħtiġijiet ta’ l-akkreditazzjoni, abbażi tal-Linji Gwida korrispondenti approvati u mqiegħda disponibbli pubblikament mill-kooperazzjoni Ewropea għall-Akkreditazzjoni (EA) għall-korpi ta’ ċertifikazzjoni ISO 14001:2004 akkreditati skond waħda minn dawn li ġejjin:
(a)
l-ISO/IEC 17021:2006 (Valutazzjoni tal-konformità - Ħtiġijiet għall-korpi li jipprovdu l-verifika u ċ-ċertifikazzjoni tas-sistemi ta’ l-immaniġġjar);
(b)
l-ISO/IEC Gwida 66:1999 (Ħtiġijiet Ġenerali għall-korpi li joperaw l-valutazzjoni u ċ-ċertifikazzjoni/ir-reġistrazzjoni tas-sistemi għall-immaniġġjar ta’ l-ambjent (EMS) sal-15 ta’ Settembru 2008.
Artikolu 2
Id-Deċiżjoni 97/264/KE hija mħassra.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, 19 ta’ Novembru 2007.